Уәкілетті ұйымдарды лицензиялаудың жаңа тәртібі

Амансарина Д.А. – «Қазақстан Республикасының Ұлттық Банкi» республикалық мемлекеттік мекемесінің Қарағанды филиалының валюталық операцияларды бақылау бөлімінің бас маман-экономисі

2014 жылғы 16 мамырда Қазақстан Республикасының Президенті 2014 жылғы 21 қарашадан күшіне енген «Рұқсаттар және хабарламалар туралы» Қазақстан Республикасының ҚРЗ №202-V Заңына қол қойды.

Осы заңның қабылдануына байланысты 2007 жылғы 11 қаңтардағы Қазақстан Республикасының «Лицензиялау туралы» Заңы күшін жоғалтқан болып танылды.

Сонымен қатар Заңның қабылдануына байланысты Қазақстан Республикасында қолма-қол шетел валютасымен айырбастау операцияларын ұйымдастыру қағидаларын жаңадан қабылдау қажеттілігі пайда болды, осыған байланысты «Қазақстан Республикасында қолма-қол шетел валютасымен айырбастау операцияларын ұйымдастыру қағидаларын бекіту туралы» Қазақстан Республикасының Ұлттық Банкі Басқармасының 2014 жылғы 16 шілдедегі № 144 қаулысы қабылданды.

Осы қаулының 3 тармағына сәйкес, қаулы алғашқы ресми жарияланған күнінен кейін күнтiзбелiк жиырма бiр күн өткен соң - 2014 жылғы 4 желтоқсанда қолданысқа енгiзiледi.

Ұлттық Банктің аумақтық филиалдарының валюталық реттеу және бақылау сұрақтары бойынша қызметінің негізгі бағыттарының бірі шетел валютасымен айырбастау операцияларын ұйымдастыру мәселелері бойынша банк операцияларының жекелеген түрлерін жүзеге асыратын ұйымдардың қызметін лицензиялау болып табылады.

Республика аумағында шетел валютасымен айырбастау операцияларын ұйымдастыру қызметін жүзеге асыруға қойылатын талаптар, оның ішінде айырбастау операцияларын ұйымдастыруға лицензия алу қажеттілігі 2005 жылғы 13 маусымдағы Қазақстан Республикасының «Валюталық реттеу және валюталық бақылау туралы» №57 Заңының (бұдан әрі – Заң) 6-бабында белгіленген.

Осындай ұйымдарды құру және олардың жұмыс істеуін реттейтін жалпы талаптар Қазақстан Республикасы Ұлттық Банкі Басқармасының 2014 жылғы 16 шілдедегі №144 қаулысымен бекітілген Қазақстан Республикасында қолма-қол шетел валютасымен айырбастау операцияларын ұйымдастыру қағидаларында анықталған (бұдан әрі – Қағида).

Осы Қағидаларда уәкілетті ұйымдарды лицензиялау тәртібі мен талаптары көрсетілген.

Заңның 6 бабының 6 тармағына сәйкес қолма-қол шетел валютасымен айырбастау операцияларын ұйымдастыру жөніндегі қызметті жүзеге асыруға лицензияны (оған қосымшаны қоса алғанда) беру немесе лицензияны беруден бас тарту уәкілетті ұйым толық құжаттар топтамасын ұсынған күннен бастап отыз жұмыс күні ішінде жүзеге асырылады.

Лицензияға қосымшаның болуы уәкілетті ұйымның айырбастау пунктінің жұмыс істеуі үшін негіз болып табылады.

Уәкілетті ұйым лицензияны және оған қосымшаны алу үшін уәкілетті ұйымның мемлекеттік тіркелген орны бойынша Ұлттық Банк филиалына мынадай құжаттарды:

- қолма-қол шетел валютасымен айырбастау операцияларын ұйымдастыруға лицензияны және оған қосымшаны алуға өтінішті;

- жарғының көшірмесін (салыстырып тексеру үшін түпнұсқалары ұсынылмаған жағдайда нотариат куәландырған);

- заңды тұлғаны мемлекеттік тіркеу (қайта тіркеу) туралы анықтаманы;

- «электрондық үкімет» төлемдік шлюзі арқылы төленген жағдайларды қоспағанда, жекелеген қызмет түрлерімен айналысуға құқық үшін лицензиялық алымның төленгенін растайтын құжаттың көшірмесін;

- өтініш берушінің біліктілік талаптарына сәйкестігін растайтын құжаттарды;

- банктің шетел валютасындағы шоттың бар екендігі туралы анықтамасын ұсынады.

Өтініш берушінің біліктілік талаптарына сәйкестігін растайтын құжаттар ретінде келесі құжаттар ұсынылады:

- уәкілетті ұйымның құрылтайшылары (қатысушылары) туралы мәліметтер;

- Қағидалардың 6-тармағының талаптарына сәйкес уәкілетті ұйымның банк шотына ақшаның есептелуін растайтын екінші деңгейдегі банктің құжаты (клиенттің банк шоттары бойынша ақша қозғалысы туралы үзінді-көшірме)

Қағидалардың 6 тармағына сәйкес уәкілетті ұйымның жарғылық капиталы Нормативтік құқықтық актілерді мемлекеттік тіркеу тізілімінде №5735 тіркелген, Қазақстан Республикасының Ұлттық Банкі Басқармасының «Қызметінің айрықша түрі шетел валютасымен айырбастау операцияларын ұйымдастыру болып табылатын заңды тұлғалардың жарғылық капиталының ең аз мөлшері туралы» 2009 жылғы 16 шілдедегі № 63 қаулысымен белгіленген талаптарға сәйкес уәкілетті ұйым лицензияны және (немесе) лицензияға қосымшаны алуға өтініш білдіргенге дейін толық көлемде қалыптастырылады.

Яғни, облыстық әкімшілік орталықтарда, сондай-ақ Астана және Алматы қалаларында орналасқан уәкілетті ұйымдар үшін қазіргі уақытта жарғылық капитал 5 миллион теңгені құрайды. Өзге қалалар мен мекенжайда орналасқан уәкілетті ұйымдар үшін жарғылық капитал 3 миллион теңгені құрайды. Облыстық әкімшілік орталықтардағы, Астана және Алматы қалаларындағы уәкілетті ұйымдар қосымша айырбастау пункттерін ашатын болса, олардың ақша түріндегі жарғылық капиталының мөлшері жаңа ашылған әрбір айырбастау пункті үшін 1 миллион теңгеге ұлғаюы қажет. Ал өзге қалалар мен мекенжайда орналасқан уәкілетті ұйымдар үшін жарғылық капиталының мөлшері жаңадан ашылған әрбір қосымша айырбастау пункті үшін 600 мың теңгеге ұлғаюы қажет;

- кассирдің қолма-қол шетел валютасымен жұмыс бойынша арнайы дайындықтан өтуін растайтын құжаттың көшірмесі (салыстыру үшін түпнұсқасы ұсынылмаған жағдайда нотариат куәландырған), не Қазақстан Республикасының еңбек туралы заңнамасында көзделген және қызметкердің қолма-қол шетел валютасымен жұмыс бойынша кассир ретінде кемінде алты ай еңбек қызметін растайтын құжаттың көшірмесі (салыстыру үшін түпнұсқасы ұсынылмаған жағдайда нотариат куәландырған);

- ақша белгілерінің түпнұсқалығын айқындау үшін техникалық құралдардың сипаттамаларын айқындайтын құжаттың (құжаттардың) көшірмесі;

- бақылау-касса аппаратын дайындаушы зауыттың паспортының көшірмесі немесе компьютерлік жүйенің функционалдық мүмкіндіктерінің және сипаттамаларының қысқаша сипаты.

Қазақстан Республикасының «Рұқсаттар және хабарламалар туралы» Заңының қабылдануына байланысты лицензияны және оған қосымшаны алу үшін ұсынылатын құжаттардың тізбесіне мыналар қосылды: уәкілетті ұйымның құрылтайшылары (қатысушылары) туралы мәліметтер және бақылау-касса аппаратын дайындаушы зауыттың паспортының көшірмесі немесе компьютерлік жүйенің функционалдық мүмкіндіктерінің және сипаттамаларының қысқаша сипаты

Өтініш беруші лицензия алу үшін Ұлттық Банк филиалына өтініш беруге дейін Салықтар және басқа да бюджетке міндетті төлемдер туралы Қазақстан Республикасының кодексінің (Салық кодексі) 471-бабымен белгіленген сомадағы лицензиялық алымды төлейді, ол қазіргі күні 40 айлық есептік көрсеткішті құрайды (79 280,00 теңге).

Уәкілетті ұйымдарға электрондық лицензияны және (немесе) оның қосымшасын «электрондық үкімет» веб-порталы арқылы алуға болады.

Электрондық лицензияны және (немесе) лицензияның қосымшасын беру, қайта ресімдеу бойынша электрондық мемлекеттік қызметтер «Ақпараттандыру туралы» 2007 жылғы 11 қаңтардағы Қазақстан Республикасының Заңына сәйкес «электрондық үкімет» веб-порталы арқылы Қағидаларда белгіленген тәртіппен көрсетіледі.

Электрондық лицензияны және (немесе) оның қосымшасын алу үшін талап етілетін құжаттар уәкілетті ұйымның лауазымды немесе өзге уәкілетті тұлғасының электрондық сандық қолтаңбасымен расталып, «электрондық үкімет» веб-порталы арқылы электрондық түрде ұсынылады.